De 9-12 årige kan i forbindelse med Verdensbogugen tirsdag den 23. april til lørdag den 27. april kigge ind til Kristian F. Møller BOGhandleren og få et gratis eksemplar af Mette Finderups nye fantasyroman, ”Dæmonhunden”, første bog i serien A.S.P.E.
Lørdag d.27 april kl.13.30-15.30
Inviterer vi indenfor til børnebogsreception, med børnebobler og popcornmaskine til fejring af den gode børnelitteratur. En reception som skal inspirere børn og unge, deres forældre og undervisere. De besøgende får mulighed for at tale med forfattere om de gode børnebøger og møde #kfmungelæser, som står klar til at dele deres læseoplevelser, tale med andre unge læserspirer og dele en masse bogsnak. Vi glæder os til at få besøg af Lars Daneskov, Gunvor Ganer Krejberg og vores unge læserteam.
I samarbejde med Forlaget Alvilda kan der hele ugen vindes bøger til målgruppen på vores sociale medier. I butikken kan de unge hele ugen gå på bogstavjagt og lave ´skriv din egen læseoplevelse´, der vil være lodtrækning blandt deltagerne lørdag om en stor bogpakke med første bind i flere af de gode børnebogsserier fra Forlaget Alvilda.
Fejring af den gode Børnelitteratur:
”Vi glæder os til at få de unge ind i butikken og give dem en gratis læseoplevelse og give dem mulighed for at gå på opdagelse blandt vores udvalg af spændende børnelitteratur. De kan møde vores unge læser-team #kfmungelæser, møde børnebogsforfattere og selv skrive deres læseoplevelser til gode bøger de har læst. Mange har måske ikke været her før, og vi er spændt på at tale med de unge om, hvad de godt kan lide at læse og måske inspirere til endnu flere gode læsestunder fremover,” siger Camilla Pejtersen fra Kristian F. Møller BOGhandleren.
Fantasyromanen ”Dæmonhunden” er historien om grevesønnen Silvius, der ved et uheld sprænger sin lærers laboratorium i luften og tror, at han nu bliver sendt hjem til en kedelig tilværelse på forældrenes dødtriste slot. I stedet møder han troldkvinden Erina og ender sammen med tre nye venner – på eventyr, hvor han skal se de ondeste monstre i øjnene og lære at lave ildkugler. A.S.P.E. bliver gruppens navn, og flere bøger er på vej i serien.
Spændingsromanen skulle forhåbentlig kunne booste læselysten blandt de unge. Sammen med bogen vil der være foldere til forældre med gode råd til at skabe hyggelige læsestunder derhjemme.